钦定古今图书集成/明伦汇编/闺媛典/第003卷 > 明仁孝文皇后内训 > 《积善章第八》
## 钦定古今图书集成/明伦汇编/闺媛典/第003卷 > 明仁孝文皇后内训 > 《积善章第八》

吉凶灾祥，匪由天作。善恶之应，各以其类。“善德攸积，
天降阴骘。”昔者成周之先，世累忠厚，继于文武，伐暴
救民。又有圣母贤妃，善德内助，故“上天阴骘，福庆攸
长。我国家世积厚德，天命攸集。我太祖高皇帝顺天
应人，除残削暴，救民水火。孝慈高皇后好生大德，助
勤于内，故上天阴骘，奄有天下，生民用乂。”天之阴骘，
不爽于德，昭著明鉴。夫享福禄之报者，由积善之庆。
妇人内助于国家，岂可以不积善哉？古语云：“积德成
王，积怨成亡。”《荀子》曰：“积土成山，风雨兴焉；积水成渊，
蛟龙生焉。积善成德，神明自格。”自后妃至于士庶人
之妻，其必勉于积善，以成内助之美。妇人善德，柔顺
贞静，乐乎和平，无乖戾也。存乎宽洪，无忌嫉也。敦乎
仁慈，无残害也。执礼秉义，无纵越也。祇率先训，无愆
违也。不厉人以适己，不纵欲以戕物，积而不已，福禄
萃焉。嘉祥被于夫子，馀庆流于后昆，可谓贤内助矣。
《易》曰：“积善之家，必有馀庆。”《书》曰：“作善降之百祥。”此之
谓也。